
Hagyományos és kíméletes talajművelési rendszerek vizsgálata az őszi búza termesztésében családi gazdaságunkban

ÖSSZEFOGLALÁS A talajművelés korszerűsítése az éghajlatváltozás miatt egyre nagyobb jelentőséggel bír szerte a világon. A növekvő költségek ezen belül is az üzemanyag árak emelkedése egyre jobban arra kényszeríti a termelőket, hogy költséghatékonyabb talajművelést alkalmazzanak. A dolgozat célja az volt, hogy az őszi búza termesztésében összehasonlítsam a hagyományos szántásos illetve két kíméletes (nehéztárcsára és nehézkultivátorra alapuló) talajművelési rendszert, illetve bemutassam a kímélő talajművelés előnyeit a hagyományossal szemben. A kísérlet során gyomfelvételezést, mezei pocok felmérést, növénymagasság, kalásztömeg, kalászkaszám, kalászonkénti szemszám, kalászonkénti szemtömeg, ezerszemtömeg és terméshozam méréseket végeztünk. A szemtermés-mintákat laboratóriumban fuzárium és alternária fertőzöttségre is megvizsgáltuk. A mezei pocok felvételezésnél a nehézkultivátoros művelésnél tapasztaltuk a legtöbb járatott. A szántásos parcella volt a leggyomosabb, itt fejlődtek a legmagasabb növények és az őszi búza vizsgált terméselemei is itt érték el a legmagasabb értékeket. A terméshozamok azt mutatták, hogy a kultivátoros művelés alkalmazásával nagyobb hozamok érhetőek el. A kultivátoros művelés kisebb üzemanyag felhasználással és kevesebb időráfordítással járt, mint a forgatáson alapuló szántásos művelés. Mivel a hozamok nagyobbak és a ráfordítások mértéke kisebbek, ezért hatékonyabbnak bizonyult a kultivátoros művelés, mind a szántásos, mind pedig a tárcsás műveléssel szemben.



